**Predkladacia správa**

Ministerstvo životného prostredia Slovenskej republiky (ďalej len „ministerstvo“) predkladá návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „návrh zákona“), vypracovaný predovšetkým v nadväznosti na oznámenie Európskej komisie zo dňa 26. januára 2023 o tom, že sa rozhodla postúpiť Súdnemu dvoru prípad Slovenska za údajné nedodržiavanie smernice Rady 1999/31/ES z 26. apríla 1999 o skládkach odpadov. V Slovenskej republike sa nachádza niekoľko skládok odpadov, ktorých prevádzkovateľ zanikol bez právneho nástupcu alebo si nesplnil povinnosť skládku odpadov, ktorá už nie je v prevádzke a je potrebné ich riadne uzatvoriť, zrekultivovať a monitorovať najmenej 30 rokov po ich uzatvorení.

Cieľom predloženého návrhu je, aby v takýchto prípadoch mohlo ministerstvo zabezpečiť uzatvorenie a rekultiváciu skládok odpadov. Náklady na uzavretie a rekultiváciu skládok odpadov budú hradené z účelovej finančnej rezervy (ďalej len „ÚFR“). V prípade, ak ÚFR bude nedostatočná, ministerstvo použije prostriedky zo štátneho rozpočtu; následne bude od prevádzkovateľa skládky odpadov alebo od inej zodpovednej osoby (napr. právny nástupca prevádzkovateľa) vymáhať náhradu nákladov, ktoré na uzatvorenie a rekultiváciu skládky odpadov zo štátneho rozpočtu vynaložilo. Účelom predkladaného návrhu je ďalej zabrániť špekulatívnym prevodom majetku, ktorými by sa prevádzkovateľ chcel vyhnúť finančnej zodpovednosti za uzatvorenie a rekultiváciu skládky odpadov prostredníctvom nového inštitútu zmeny prevádzkovateľa. Zmena prevádzkovateľa skládky odpadov bude podmienená preukázaním tzv. ekonomickej stability nového prevádzkovateľa, ktorá zaručí, že nový prevádzkovateľ bude pokračovať v doterajšej činnosti bez toho, aby ho obmedzovala aktuálna finančná situácia.

Návrh zákona rieši aj prípady nezákonného umiestňovania odpadu fyzickými osobami a podnikateľskými subjektami. Bez ohľadu na to, či takáto osoba umiestňuje odpad na vlastnom pozemku alebo pozemku vo vlastníctve iného subjektu, po preukázaní nezákonného umiestňovania odpadu bude táto osoba povinná na základe rozhodnutia okresného úradu zabezpečiť zhodnotenie, príp. zneškodnenie nezákonne umiestneného odpadu na vlastné náklady a prostredníctvom subjektu, ktorý je na takúto činnosť oprávnený.

Súčasťou predkladaného návrhu sú aj zmeny v oblasti integrovaného povoľovania. Návrh ďalej zohľadňuje ciele Plánu obnovy a odolnosti, týkajúce sa vytvorenia funkčného BAT centra na ministerstve. Do predkladaného návrhu sú zapracované aj zmeny, súvisiace s posudzovaním nepriaznivých účinkov na prírodné zdroje a potvrdením environmentálnej škody, s kompetenciami príslušných orgánov, kedy je potrebné suplovať prevádzkovateľa, ktorý nekoná a preventívne prípadne nápravné opatrenia je potrebné vykonať okamžite.

 Návrh zákona bude mať negatívny vplyv na rozpočet verejnej správy, nebude mať vplyvy na informatizáciu spoločnosti, služby verejnej správy pre občana ani na manželstvo, rodičovstvo a rodinu.  Návrh zákona bude mať pozitívne aj negatívne vplyvy na podnikateľské prostredie, pozitívne aj negatívne sociálne vplyvy a pozitívny vplyv na životné prostredie.

Návrh zákona nebude predmetom vnútrokomunitárneho pripomienkového konania.

Dátum účinnosti návrhu zákona sa navrhuje 1. septembra 2023 s výnimkou ustanovení, ktoré priamo súvisia so zákonom o správnych poplatkoch; tieto nadobudnú účinnosť 1. januára 2024, ustanovení upravujúcich zavedenie množstvového zberu zmesového odpadu v individuálnej bytovej výstavbe; ustanovení upravujúcich povinnosti súvisiace s poskytovaním vybraných informácií prostredníctvom informačného systému odpadového hospodárstva, ustanovenia upravujúce povinnosť poskytovať veľmi ľahké plastové tašky a ľahké plastové tašky z biologicky rozložiteľného materiálu a ustanovenia upravujúce zavedenie množstvového zberu zmesového odpadu v individuálnej bytovej výstavbe, ktoré nadobúdajú účinnosť 1. januára 2025 a ustanovenia upravujúce zavedenie množstvového zberu zmesového odpadu v komplexnej bytovej výstavbe bez výnimky, ktoré nadobudnú účinnosť dňa 1. januára 2030.